– Nå har jeg bare skummet den saken, og jeg registrer at Pål Hafstad Thorsen ble buet på i representantskapsmøtet sitt i partiet. Men det er interessant, sier Per-Arne Larsen, som er nestleder og politisk ansvarlig i Bergen Venstre.

Han kommenterer at kommunalråd Pål Hafstad Thorsen i Arbeiderpartiet nå går ut i Bergens Tidende og sier at han kan være med på en bybane langs Bryggen. Han ble buet på i representantskapsmøtet i Ap da han løftet frem disse tankene, skriver avisen.

– Jeg mener vi må holde døren på gløtt, sier Thorsen på spørsmål om han kan være med på å legge Bybanen langs Bryggen, dersom det gir byrådsmakt.

TAR SKRITTET

– Ap har sagt at de vil tilnærmer seg sentrum, vi har enda ikke sett hvilke politiske konsekvenser det kan gi, men dette er å vise oss velvilje på ett av de viktigste punktene for oss. Slik sett tar Thorsen i alle fall det første skrittet, sier Larsen.

Venstre har som kjent vedtatt at de vil samarbeide med de borgerlige partiene og KrF etter valget i 2015. De har opphevet Frp-«paragrafen» som gjorde det umulig for det liberale sentrumspartiet å sitte i byråd med Fremskrittspartiet.

– Kan du utelukke at Venstre vil styre sammen med blant andre Arbeiderpartiet etter valget, om det er et utfall som bærer seg?

– Vår førsteprioritet står ved lag. Bybanen er en av våre aller viktigste saker, og den uttalelsen vi har lagt til grunn utelukker ingen muligheter om vi ikke får det borgerlige samarbeidet til å virke. Men det skal mer til enn et litt halvullent bybaneønske, tenker jeg.

TESTBALLONG

Thorsens utspill er en klassisk «prøveballong» som tester reaksjonene hos sentrumspartiene. Det må mer forpliktende vedtak i Ap til skal Venstre kunne forholde seg mer ordentlig til det, mener Larsen.

– Men det viser også hvilken knipe Arbeiderpartiet er i. De er langt unna byrådsmakt så lenge Venstre og KrF ser seg mest tjent med å samarbeide på borgerlige side.

– Driver Venstre et spill der dere setter Høyre og Ap opp mot hverandre?

– Vi har ikke tenkt slik. Vi vil ha gjennomslag for politikken vår. Var strategi viktigst ville vedtaket der vi går inn for å samarbeide på borgerlig side vært mer åpent.

Venstre tar og mister tradisjonelt velgere fra og til andre borgerlige partier. Larsen tror ikke at partiet vil vokse seg veldig stort på å signalisere et samarbeid med sosialdemokratisk og sosialistisk side.

Pål Hafstad Thorsen sier at Venstre-Larsens uttalelser er interessante.

– Det er rett at det er en prøveballong. Formålet er å bryne partiet mitt før vi vedtar et endelig program. Vi bør han en grundig runde på dette spørsmålet får vi landet det, vi bør ikke komme i en situasjon der vi på valgdagen i 2015 har smelt igjen døren til sentrum.

BASTARD

– Er det ikke lettere absurd hvor mye 200 meter med bybaneskinner har fått å bety i Bergen?

– Jo, det er det. Nå er jeg en tunneltilhenger, men vi er endt opp med en bastardløsning ingen vil ha og som det er usikkert om er mulig å gjennomføre, sier Thorsen og sikter til tunnellinnslaget ved Kjøttbasaren.

– Derfor mener jeg vi bør ta en vurdering av veien videre og en ting er sikkert, dette endrer seg fort fra dag til dag. Det blir veldig interessant å se hva Høyre gjør, og det vet vi mer om etter at de har klart å bestemme seg for om de vil ha Ragnhild Stolt-Nielsen eller Martin Smith-Sivertsen.

– Hva synes kollegaene dine i Ap om det du nå gjør?

– Det er nok delte meninger. Jeg tror alle skjønner hvor jeg vil, men bybanen langs Bryggen er et sårt tema. Vi har et vedtak i representantskapet som vi jobber for, samtidig er situasjon er blitt som den er blitt, og det jeg har gjort er å gå på talerstolen for å løfte debatten igjen.